

|  |
| --- |
| **Kontaktperson** |
| Værd at vide, når I som familie får tilbudt en kontaktperson fra Familiehuset |

|  |
| --- |
| Kontaktperson til familienHvad er en kontaktperson til familien? |

Der kan være mange grunde til, at I som familie får tilbudt en kontaktperson. Generelt handler det om at støtte forældrene i de udfordringer, de står med i familien. Støtten foregår via samtaler – enten i eget hjem eller i Familiehuset.

Samtalerne vil handle om de udfordringer, I møder i hverdagen og kan indeholde både råd, vejledning og behandling. Vi vil have fokus på, at I finder nye veje og får hjælp til at lykkes.

Arbejdet tager udgangspunkt i den handleplan og de mål, som sagsbehandleren har lavet for forløbet. Kontaktpersonen vil hjælpe jer med at finde en vej i de krav, der bliver stillet til jer.

*Vi vil have fokus på, at I finder nye veje og får hjælp til at lykkes.*

Kontaktpersonerne har en familieterapeutisk uddannelse og arbejder med mange forskellige redskaber og metoder. Kontaktpersonen vil have en meget fleksibel tilgang til opgaven og vil sammen med jer vælge de metoder, som er nyttige for jer. Arbejdet kan også indeholde hjælp til samarbejdet med andre vigtige personer i kommunen og i jeres netværk.

**Jeres rolle, når I får en kontaktperson**

At få tilknyttet en kontaktperson er starten på en udviklingsopgave for jer som familie. Det er forældrene, der har den vigtigste opgave. Det er jer, der kan forandre jeres familieliv og vi vil støtte jer undervejs.

Vi arbejder ud fra en grundlæggende tro på, at alle mennesker har ressourcer, der kan styrkes. Det gælder både børn og forældre.

**Hvor langt er forløbet?**

Et kontaktpersonsforløb er altid tidsbegrænset. Det er jeres sagsbehandler, der bestemmer, hvor længe forløbet varer. Der afholdes løbende opfølgningsmøder mellem jer, sagsbehandleren og kontaktpersonen. Forløbet afsluttes, når målene er nået. I forbindelse med opfølgningen skriver kontaktpersonen en status, som gennemgås med jer inden den sendes til sagsbehandleren.

*Vi arbejder ud fra en grundlæggende tro på, at alle mennesker har ressourcer, der kan styrkes. Det gælder både børn og forældre.*

**Hvor tit kommer kontaktpersonen?**

Kontaktpersonen vurderer sammen med jer, hvad der skal til for at nå de mål, som står i handleplanen. I perioder kan der være behov for mere kontakt og i andre perioder er behovet mindre. Almindeligvis er der ugentlig kontakt – evt. suppleret af telefonsamtaler. I slutfasen vil kontakten gradvist aftage.

**Hvordan foregår det?**

Forløbet planlægges mellem jer og kontaktpersonen. Nogen familier har en aftale om en fast ugedag – andre aftaler fra gang til gang. Som udgangspunkt foregår arbejdet i dagtimerne.



Familiehuset

BØRN, SUNDHED & VELFÆRD

Nordmarks Allé 1

2620 Albertslund

+45 43 68 68 68

albertslund@albertslund.dk

www.albertslund.dk

|  |
| --- |
| Kontaktperson til familien |
| Information til familier, der får tilbudt en kontaktperson til familien |

*Det er forældrene, der har den vigtigste opgave – og vi vil støtte jer undervejs!*